input: KOMISJONI RAKENDUSOTSUS,
  7. november 2013,
  millega kehtestatakse liidu rahaline nende toetus kulutuste katteks, mis on tehtud seoses lammaste katarraalse palaviku vastase erakorralise vaktsineerimise kavadega Hispaanias 2007. ja 2008. aastal
  (teatavaks tehtud numbri C(2013) 7281 all)
  (Ainult hispaaniakeelne tekst on autentne)
  (2013/643/EL)
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artikli 3 lõikeid 3 ja 4 ning lõike 6 teist taanet,
  võttes arvesse Euroopa Parlamendi ja nõukogu 25. oktoobri 2012. aasta määrust (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistataks kehtetuks nõukogu määrus (EÜ, Euratom) nr 1605/2002 (2) (edaspidi „finantsmäärus”), eriti selle artiklit 84,
  ning arvestades järgmist:
  (1)
  Kooskõlas finantsmääruse artikliga 84 ja komisjoni 29. oktoobri 2012. aasta delegeeritud määruse (EL) nr 1268/2012 (mis käsitleb Euroopa Parlamendi ja nõukogu määruse (EL, Euratom) nr 966/2012 (mis käsitleb Euroopa Liidu üldeelarve suhtes kohaldatavaid finantseeskirju) kohaldamise eeskirju) (edaspidi „kohaldamiseeskirjad”) (3) artikliga 94 eelneb liidu eelarvest kulukohustuse võtmisele rahastamisotsus, milles sätestatakse sellise meetme olulised osad, millega kaasneb kulude rahastamine eelarvest; rahastamisotsuse teeb institutsioon või asutus, kelle institutsioon on selleks volitanud.
  (2)
  Otsuses 2009/470/EÜ on sätestatud kord, millega reguleeritakse veterinaariaalaste erimeetmete, sealhulgas erakorraliste meetmete jaoks antavat liidu rahalist toetust. Et aidata kaasa lammaste katarraalse palaviku võimalikult kiirele likvideerimisele, peaks liit rahaliselt toetama liikmesriigi rahastamiskõlblike kulude katmist. Kõnealuse otsuse artikli 3 lõike 6 teises taandes on sätestatud eeskirjad protsendimäära kohta, mida tuleb kohaldada liikmesriigi kantud kulutuste suhtes.
  (3)
  Komisjoni määrusega (EÜ) nr 349/2005 (4) on kehtestatud eeskirjad ühenduse toetuse osas erakorraliste ning teatavate loomahaiguste vastaste meetmete jaoks, mis on ette nähtud nõukogu otsuses 90/424/EMÜ. Kõnealuse määruse artiklis 3 on sätestatud eeskirjad liidu rahalise toetuse tingimustele vastavate kulutuste kohta.
  (4)
  Komisjoni otsusega 2008/655/EÜ (5) andis liit rahalist toetust Hispaanias 2007. ja 2008. aastal lammaste katarraalse palaviku kõrvaldamiseks võetud erakorraliste meetmete jaoks.
  (5)
  Määruse (EÜ) nr 349/2005 artikli 7 lõigetes 1 ja 2 sätestatu kohaselt esitas Hispaania 14. aprillil 2009 ametliku hüvitisetaotluse. Komisjoni tähelepanekud, abikõlblike kulutuste arvutamise meetod ja lõplikud järeldused edastati Hispaaniale 26. detsembri 2012. aasta ja 9. juuli 2013. aasta kirjas. Hispaania ametiasutuste nõusolek saadi 4. septembril 2013.
  (6)
  Liidu rahalist toetust antakse üksnes tingimusel, et kavandatud tegevus on tegelikult ellu viidud ja et ametiasutused on kogu vajaliku teabe esitanud ettenähtud tähtajaks.
  (7)
  Hispaania ametiasutused on täielikult täitnud oma tehnilised ja halduskohustused, mis on sätestatud otsuse 2009/470/EÜ artikli 3 lõikes 4 ja määruse (EÜ) nr 349/2005 artiklis 7.
  (8)
  Eeltoodud kaalutlusi silmas pidades tuleks nüüd vastavalt otsuse 2008/655/EÜ artikli 3 lõikele 2 kinnitada liidu rahalise toetuse kogusumma abikõlblike kulutuste katteks, mis tehti Hispaanias 2007. ja 2008. aastal seoses lammaste katarraalse palaviku likvideerimisega.
  (9)
  Esimene osamakse summas 8 000 000,00 eurot, teine osamakse summas 17 000 000,00 eurot ja kolmas osamakse summas 15 000 000,00 eurot on juba välja makstud.
  (10)
  Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
  ON VASTU VÕTNUD KÄESOLEVA OTSUSE:
  Artikkel 1
  Liidu rahaline toetus Hispaanias 2007. ja 2008. aastal seoses lammaste katarraalse palaviku likvideerimisega kantud kulude katteks on 41 158 940,11 eurot. Käesolev otsus kujutab endast rahastamisotsust finantsmääruse artikli 84 tähenduses.
  Artikkel 2
  Pidades silmas, et liidu kogutoetus on 41 158 940,11 eurot, tuleb veel välja maksta rahalise toetuse lõppmakse summas 1 158 940,11 eurot.
  Artikkel 3
  Käesolev otsus on adresseeritud Hispaania Kuningriigile.
  Brüssel, 7. november 2013